Document ID: /roh_data/filtered/fineweb-2-filterrobots_roh.jsonl.gz/166

En sia consultaziun a la confederaziun beneventa la regenza grischuna l'extensiun proponida da la giurisdicziun constituziunala sin plaun federal.
Sustegn per l'extensiun da la giurisdicziun constituziunala
La regenza grischuna beneventa l'extensiun proponida da la giurisdicziun constituziunala sin plaun federal. Per questa extensiun pledan motivs dal stadi da dretg e motivs federalistics sco er las experientschas ch'èn vegnidas fatgas cun la giurisdicziun constituziunala sin plaun chantunal. Quai menziunescha la regenza en sia resposta da consultaziun concernent la giurisdicziun constituziunala tar iniziativas parlamentaras.
La maioritad da la cumissiun per dumondas giuridicas dal cussegl naziunal propona d'abolir l'artitgel 190 da la constituziun federala. Applitgond leschas federalas en moda concreta sco p.ex. tras ordinaziuns federalas e tras relaschs chantunals, pudessan quellas alura vegnir examinadas areguard la cumpatibilitad cun la constituziun federala e cun il dretg internaziunal.
Gia en il rom da la revisiun totala da la constituziun federala è il chantun Grischun s'exprimì per l'extensiun da la giurisdicziun constituziunala sin plaun federal. Quella porscha als chantuns – en il senn d'in federalissem activ e cooperativ – la pussaivladad da salvar lur cumpetenzas constituziunalas e da rinforzar uschia lur posiziun. Ord vista da la regenza grischuna chaschuna la proposta dentant differentas dumondas areguard la realisaziun. Perquai animescha ella da prender per mauns – ensemen cun la midada constituziunala proponida – las adattaziuns necessarias sin il stgalim da las leschas.
Da vischnancas e da regiuns
Projects da vias
La regenza ha approvà totalmain 985'000 francs per construir e per sanar il suandant traject da via:
- via sursilvana: lavurs d'impressari, Trin Mulin – Felsbach
Chaussas persunalas
Gremi: regenza
Funtauna: rg chanzlia chantunala dal Grischun